b'\n_START_ARTICLE_\nRFID\n_START_PARAGRAPH_\nRadiofrekvens Identifikation (RFID) er en automatisk identificeringsmetode, som fungerer ved opbevaring og fjernmodtagelse af data ved brug af anordninger kaldet RFID-tags eller transponders. En RFID-tag er et objekt som kan p\xc3\xa5s\xc3\xa6ttes eller inkorporeres i et produkt, dyr eller en person for senere at kunne bruges til identificering via radiob\xc3\xb8lger. Chip-baserede RFID-tags indeholder siliciumchips og radioantenner. Passive tags kr\xc3\xa6ver ingen intern str\xc3\xb8mforsyning, mens aktive tags kr\xc3\xa6ver en elektricitetskilde.\n_START_SECTION_\nIntroduktion\n_START_PARAGRAPH_\nRFID er en forkortelse for RadioFrekvens IDentifikation og en f\xc3\xa6llesbetegnelse for alle de teknologier, der anvender radiob\xc3\xb8lger til at identificere mennesker og objekter. Som det fremg\xc3\xa5r af navnet, s\xc3\xa5 ligger RFID-teknologiens prim\xc3\xa6re styrke i evnen til at identificere forskellige objekter. RFID kaldes derfor ogs\xc3\xa5 popul\xc3\xa6rt for den elektroniske eller fremtidens stregkode, da teknologien har nogle af de samme egenskaber som den traditionelle stregkode. Det betyder dog ikke at RFID-teknologien er bedre end stregkoden. Der er nemlig tale om to forskellige teknologier der har forskellige anvendelsesmuligheder, som dog til tider overlapper hinanden._NEWLINE_Den st\xc3\xb8rste forskel p\xc3\xa5 teknologierne er at stregkoden er en line-of-sight teknologi, mens RFID er en tr\xc3\xa5dl\xc3\xb8s teknologi. Med stregkode-teknologi skal scanneren have visuel kontakt med stregkoden for at afl\xc3\xa6se den, men med RFID-teknologi kan RFID-taggen afl\xc3\xa6ses uden visuel kontakt, s\xc3\xa5 l\xc3\xa6nge den er indenfor l\xc3\xa6sbar afstand. Den l\xc3\xa6sbare afstand varierer alt afh\xc3\xa6ngig af typen af RFID-tag, hvor nogle kan l\xc3\xa6ses p\xc3\xa5 op til 100 meters afstand, mens andre blot har en l\xc3\xa6seafstand p\xc3\xa5 ca. en 1 meter.\n_START_SECTION_\nHvad er et RFID-system?\n_START_PARAGRAPH_\nEt RFID-system best\xc3\xa5r som det fremg\xc3\xa5r af diagrammet af to stykker hardware, som er henholdsvis RFID-tags og RFID-l\xc3\xa6sere. En RFID-tag er ligesom stregkoden p\xc3\xa5h\xc3\xa6ftet det objekt, som den skal identificere og udveksle informationer om. Det kan v\xc3\xa6re et produkt eller et menneske, ja, i princippet en hvilken som helst genstand. RFID-taggen udveksler informationer med RFID-l\xc3\xa6seren, som kan v\xc3\xa6re et selvst\xc3\xa6ndigt stykke hardware eller indbygget i alt lige fra mobiltelefoner og til PDA\xe2\x80\x99er._NEWLINE_Den information der udveksles kan v\xc3\xa6re i mange forskellige formater som f.eks. tekst, tal, lyd eller video. Det kommer helt an p\xc3\xa5 st\xc3\xb8rrelsen af RFID-taggens indbyggede hukommelse, som varierer meget afh\xc3\xa6ngig af typen. I mange store og kommercielle RFID-systemer er informationen der udveksles dog blot et unikt ID-nummer, som ogs\xc3\xa5 kaldes et EPC-nummer (Electronic Product Code). Dette ID-nummer anvendes som reference i en online database, hvor de reelle informationer om produktet ligger gemt. Dermed kan man, som det fremg\xc3\xa5r af diagrammet, via en computer med internetadgang f\xc3\xa5 adgang til, opdatere og behandle disse informationer. Dette betyder desuden at st\xc3\xb8rrelsen p\xc3\xa5 RFID-taggens indbyggede hukommelse ikke l\xc3\xa6ngere er vigtig, da de egentlige data om objektet ligger online i en database og dermed i princippet kan fylde flere gigabyte. Her skal man dog v\xc3\xa6re opm\xc3\xa6rksom p\xc3\xa5 den hastighed hvorved RFID-taggen kan overf\xc3\xb8re data, som ikke altid er lige h\xc3\xb8j. _NEWLINE_Diagrammet illustrerer ogs\xc3\xa5 RFID-systemets virkelige styrke, som ligger i evnen til at indsamle og flytte oplysninger om objekter fra den virkelige verden og til den virtuelle verden, hvor den egentlige informationsbehandling og analyse foreg\xc3\xa5r. I praksis betyder det, at de objekter vi omgiver os med bliver i stand til at kommunikere om deres aktuelle tilstand og historik, hvilket giver et ocean af anvendelsesmuligheder. Man har allerede systemer, hvor redningsvestene i flyet automatisk fort\xc3\xa6ller kabinepersonalet at de for nylig er unders\xc3\xb8gt og velfungerende. Et andet eksempel er lastbilen med f\xc3\xb8devarer der afvises n\xc3\xa5r det ankommer til supermarkedets distributionscenter, da man kan afl\xc3\xa6se at varerne under transporten har v\xc3\xa6ret udsat for alt for h\xc3\xb8je temperaturer. Dette lader sig g\xc3\xb8re fordi man allerede nu indbygger sensorer, som m\xc3\xa5ler temperaturer, tryk, rystelser og fugtighed i de n\xc3\xa6ste generationer af RFID-tags._NEWLINE_Men hvor anvender man s\xc3\xa5 RFID-teknologi i dag? Det kan v\xc3\xa6re meget vanskeligt at beskrive hvor teknologien anvendes, da den efterh\xc3\xa5nden er ganske udbredt og bruges indenfor utroligt mange forskellige brancher. Udg\xc3\xa5ende fra en virksomheds bev\xc3\xa6ggrunde for at implementere teknologien, kan man inddele RFID-andvendelser i to kategorier: 1) optimering af forretningsprocesser og 2) udvikling af services, som beskrives nedenfor.\n_START_SECTION_\nUdvikling af services\n_START_PARAGRAPH_\nI takt med at RFID-teknologien bliver mere og mere udbredt, s\xc3\xa5 vil den ogs\xc3\xa5 finde vej til slutbrugeren og dermed den almindelige forbruger. Faktisk s\xc3\xa5 er RFID allerede platformen for mange service-baserede l\xc3\xb8sninger, som mange bruger i deres dagligdag \xe2\x80\x93 m\xc3\xa5ske endda helt uden at opdage det. Det er f.eks. RFID, som bruges som betalingskort i busserne i London. Der er RFID som holder styr p\xc3\xa5 b\xc3\xb8rnene og hj\xc3\xa6lper med at finde dem igen, n\xc3\xa5r vi bes\xc3\xb8ger Legoland i Billund. I USA er man ved at indf\xc3\xb8re pas, betalingskort og andre ID-kort med indbygget RFID, s\xc3\xa5 man kan identificere sig selv og betale tr\xc3\xa5dl\xc3\xb8st. Mulighederne er som sagt mange og det er kun fantasien der s\xc3\xa6tter gr\xc3\xa6nser.\n_START_SECTION_\nAktiv RFID-tag\n_START_PARAGRAPH_\nEn RFID-tag, som har et selvst\xc3\xa6ndigt afsendeapparat til at sende information tilbage til RFID-afl\xc3\xa6seren. I mods\xc3\xa6tning hertil st\xc3\xa5r passiv RFID-tag, som blot reflekterer et signal tilbage til RFID-afl\xc3\xa6seren. De fleste aktive RFID-tags anvender batterier til at sende dette signal til RFID-afl\xc3\xa6seren, men nogle aktive tags kan f\xc3\xa5 energi fra andre kilder. Aktive tags kan afl\xc3\xa6ses p\xc3\xa5 op til ca. 100 meters afstand eller mere, men de er meget dyre (en aktiv RFID-tag koster typisk omkring 100 kr. pr. stk.). Derfor anvendes de typisk til at spore s\xc3\xa6rligt v\xc3\xa6rdifulde genstand over st\xc3\xb8rre afstande. Eksempelvis, s\xc3\xa5 bruger det amerikanske milit\xc3\xa6r aktive tags til at spore containere med forsyninger, som ankommer i forskellige havne, lufthavne og andre steder.\n_START_SECTION_\nPassiv RFID-tag\n_START_PARAGRAPH_\nEr en RFID-tag, som ikke har sin egen str\xc3\xb8mkilde og afsendeapparat. N\xc3\xa5r radiob\xc3\xb8lger fra afl\xc3\xa6seren n\xc3\xa5r mikrochippens antenne, s\xc3\xa5 konverteres energien fra antennen til elektricitet, der kan forsyne mikrochippen i RFID-taggen med str\xc3\xb8m. RFID-taggen er i stand til at sende informationerne tilbage til afl\xc3\xa6seren. I dag koster simple passive tags fra omkring 25 \xc3\xb8re og til flere kroner, men prisen falder hele tiden i takt med den teknologiske udvikling. _NEWLINE_Palo Alto Research Center investerer i norsk plastic-elektronikselskab, der kan printe RFID-tags direkte p\xc3\xa5 emballagen for kun 2,5 \xc3\xb8re.\n_START_SECTION_\nDanske folkebiblioteker\n_START_PARAGRAPH_\nFlere danske folkebiblioteker har i de senere \xc3\xa5r udskiftet stregkoder med RFID, heriblandt K\xc3\xb8benhavns Kommunes biblioteker der indf\xc3\xb8rte teknologien i 2011.'